DECRETO 73/2008, do 13 de marzo, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de trazado da VAC Tui (incluído o enlace da autovía a Portugal)-A Guarda, treito III: Goián-A Guarda. Clave PO/03/009.01.3.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 18/04/2008

O 28 de novembro de 2007, o director xeral de Obras Públicas, por delegación da conselleira de Política Territorial, Obras Públicas e Transportes, aprobou o proxecto de trazado da VAC (vía de alta capacidade) Tui (incluído o enlace da autovía a Portugal)-A Guarda, treito III: Goián-A Guarda. Clave: PO/03/009.01.3.
As obras incluídas no citado proxecto teñen como finalidade a posta en funcionamento dun tramo da vía de alta capacidade que se deseñou para dar resposta aos graves problemas de comunicación da zona do Baixo Miño. Esta experimentou nos últimos anos unha forte expansión económica, o que produciu un importante incremento do tráfico. Actualmente, a carga máis forte de tráfico sopórtaa a estrada PO-552, que discorre por unha zona altamente poboada, con edificacións a ambos os lados da estrada, e na cal a IMD é superior aos 11.000 vehículos.
Para facer fronte a tal incremento de tráfico que, por outra parte, deriva inevitablemente nun aumento da sinistralidade, deseñouse a execución dunha vía de alta capacidade entre Tui e A Guarda, na cal se integra o tramo a que nos referimos. A execución desta infraestrutura vai supor que unha boa parte do tráfico actual discorra por unha vía máis segura ao dispoñer de accesos controlados en lugar de transcorrer por continuas travesías. Ademais, esta vía mellorará a comunicación con Portugal. Neste sentido, o treito III recolle a mellora da conexión coa ponte internacional entre Goián e Vilanova da Cerveira, e remata cun enlace na PO-552, o que vai mellorar a accesibilidade aos concellos do Rosal e da Guarda.
Segundo o teor do previsto no artigo 16 da Lei 4/1994, do 14 de setembro, de estradas de Galicia, a aprobación do devandito proxecto implica a declaración de utilidade pública e da necesidade de ocupación dos bens e de adquisición de dereitos correspondentes para os efectos de expropiación.
As razóns antes expostas aconsellan unha actuación urxente coa finalidade fundamental de permitir a posta en funcionamento, no prazo máis breve posible, dunha estrada que non só supoña adecuarse aos niveis do tráfico existente na zona, senón que reducirá o risco de accidentes.
Polo exposto, cómpre acudir ao procedemento de expropiación urxente previsto na Lei de expropiación forzosa.
Os bens e dereitos en que se concreta a declaración de urxente ocupación aparecen recollidos e valorados no antes citado proxecto de trazado.
A competencia para a declaración de urxente ocupación corresponde ao Consello da Xunta de Galicia, en virtude do previsto no artigo 52 da Lei de expropiación forzosa e no artigo 2 do Decreto 156/1982, do 15 de decembro, sobre asunción das transferencias en materia de estradas.
Na súa virtude, e en aplicación do establecido no artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación co previsto no artigo 16 da Lei 4/1994, do 14 de setembro, de estradas de Galicia, por proposta da conselleira de Política Territorial, Obras Públicas e Transportes, e logo da deliberación do Consello da Xunta de Galicia, na súa reunión do día trece de marzo de dous mil oito,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios, que se concretan no expediente administrativo instruído, para os efectos de expropiación, para a execución do proxecto de trazado da VAC Tui (incluído o enlace da autovía a Portugal)-A Guarda, treito III: Goián-A Guarda. Clave PO/03/009.01.3.
Santiago de Compostela, trece de marzo de dous mil oito.
Emilio Pérez Touriño
Presidente
María José Caride Estévez
Conselleira de Política Territorial,
Obras Públicas e Transportes